DOI: 10.14457/tu.the.2016.1570
title: การบริหารงานของสถานีโทรทัศน์ไทย ซีซีทีวี สถานีโทรทัศน์ 2 ภาษา ไทย-จีน

description: การศึกษาเรื่อง “การบริหารงานของสถานีโทรทัศน์ไทย ซีซีทีวี สถานีโทรทัศน์ 2 ภาษา ไทย-จีน” ผู้ศึกษามีวัตถุประสงค์ในการศึกษาเพื่อให้ทราบถึงปัจจัยที่มีผลต่อการบริหารงานสถานีโทรทัศน์ไทย ซีซีทีวีและการบริหารงานของสถานีโทรทัศน์ไทย ซีซีทีวี ผู้ศึกษาใช้วิธีการวิจัยเชิงคุณภาพ รวบรวมโดยการสัมภาษณ์แบบเจาะลึกกับผู้ให้ข้อมูลคนสำคัญ 3 กลุ่ม คือ ผู้บริหารระดับสูง ผู้บริหารระดับกลาง และพนักงานระดับปฏิบัติการ จำนวน 8 คน ร่วมกับการสังเกตแบบมีส่วนร่วม โดยทำการศึกษาตั้งแต่เดือนเมษายน ถึง เดือนกรกฎาคม พ.ศ. 2560 รวมระยะเวลาในการศึกษา 4 เดือน การศึกษาพบว่าปัจจัยที่ส่งผลต่อการบริหารงานของสถานีโทรทัศน์ไทย ซีซีทีวีที่เป็นปัจจัยสำคัญมากที่สุดคือ อำนาจการต่อรองจากผู้ซื้อหรือผู้ชม โดยมีผลตั้งแต่การสร้างสรรค์รายการไปจนถึงหลังออกอากาศ กล่าวคือ ต้องมีการวัดระดับความนิยมของผู้ชม เพื่อนำมาปรับปรุงในการนำเสนอรายการต่อไป อีกทั้งปัจจัยด้านสภาพการแข่งขันภายในตัวธุรกิจที่มีคู่แข่งจำนวนมาก ทั้งการเข้ามาของทีวีดิจิทัล เคเบิลทีวีและทีวีดาวเทียม โดยทำให้งบโฆษณาถูกกระจายออกไป รวมถึงการเข้ามาของคู่แข่งรายใหม่ที่มีการผลิตรายการเกี่ยวกับประเทศจีนมากขึ้น ทั้งการซื้อภาพยนตร์จีนเข้ามา หรือการผลิตรายการสอนภาษาจีน ซึ่งส่งผลกระทบโดยตรงกับสถานี โดยปัจจัยนี้ยังส่งผลให้เกิดการขาดแคลนบุคลากรที่มีความสามารถอีกด้วย นอกจากนี้สื่อออนไลน์ยังถือเป็นสินค้าทดแทนที่ในปัจจุบันสามารถเข้ามาแทนที่สื่อหลักอย่างโทรทัศน์ได้ ถือว่าเป็นสื่อที่เข้ามาแย่งฐานผู้ชม เนื่องจากมีสะดวกสบายในการใช้งาน ความรวดเร็วในการเข้าถึงข้อมูล แต่ทางสถานีมองว่าเป็นข้อดี เนื่องจากเป็นอีกหนึ่งช่องทางในการเข้าถึงผู้ชมกลุ่มวัยรุ่นที่นิยมใช้สื่อใหม่มากขึ้นด้วย และในส่วนของอำนาจการต่อรองจากผู้ขายวัตถุดิบพบว่า เป็นอีกหนึ่งปัจจัยที่มีผลต่อการบริหารงาน เนื่องจากทางสถานีโทรทัศน์ไทย ซีซีทีวีมีการนำเข้าข้อมูลต่าง ๆ จากประเทศจีนโดยตรง และการซื้อผ่านตัวแทนผู้จัดซื้อในประเทศจีน การเจรจาต่อรองเป็นไปโดยง่าย เนื่องจากทางสถานีมีบุคลากรเป็นคนจีน อีกทั้งหน่วยงานการเผยแพร่ช่องทางการออกอากาศหรือผู้ประกอบการเคเบิลทีวีและดาวเทียมต่าง ๆ มีความสำคัญเช่นกันเนื่องจากเป็นหน่วยงานที่ทำให้สถานีมีช่องทางในการเผยแพร่เนื้อหาออกสู่ผู้ชมทั่วไปการบริหารงานของสถานี โทรทัศน์ไทย ซีซีทีวีเป็นไปตามหลักความได้เปรียบทางการแข่งขัน สิ่งแรกคือการสร้างความแตกต่างในเรื่องของความเป็นจีน ทั้งบุคลากร แหล่งที่มาของข้อมูล และการสร้างสรรค์รายการ ซึ่งผู้ชมสามารถชมเรื่องราวเกี่ยวกับประเทศจีนได้ตลอด 24 ชั่วโมง และยังเป็นช่องทางการเผยแพร่สินค้าสู่ประเทศจีนได้อีกด้วย และการลดต้นทุนขององค์การให้ต่ำลง เพื่อให้องค์การอยู่รอด และการเจาะจงในตลาดเฉพาะกลุ่ม เนื่องจากทางสถานีมองว่าไม่สามารถแข่งขันกับช่องหลัก ๆ ได้จึงจับกลุ่มเฉพาะตามความถนัดของสถานี นอกจากนี้ปัจจัยภายนอกที่มีความสำคัญมากที่สุดในการบริหารงานคือ ผู้ชมดังที่ได้กล่าวไปข้างต้น รวมถึงแรงกดดันทางเศรษฐกิจเป็นอีกหนึ่งปัจจัยที่ส่งผลต่อรายได้ขององค์การ เนื่องจากการแข่งขันสูง ทำให้การหาผู้โฆษณาทำได้ยาก แต่ด้วยสถานีโทรทัศน์ไทย ซีซีทีวีมีการเจาะจงในตลาดเฉพาะกลุ่มทำให้มีจุดเด่นที่แตกต่างจากสถานีโทรทัศน์อื่น ๆ แต่ในทางกลับกันการบริหารจัดการของสถานีถือเป็นจุดอ่อน เนื่องจากสถานีมีการลดงบประมาณ จึงมีการลดจำนวนบุคลากรลง และรวมถึงขาดการประชาสัมพันธ์ทำให้ไม่มีคนรู้จักสถานี ซึ่งส่งผลต่อระดับความนิยมของผู้ชมและส่งผลกระทบไปยังรายได้ที่จะเข้าสู่สถานีอีกทอดหนึ่ง อีกทั้งความแตกต่างทางด้านเชื้อชาติและวัฒนธรรมทำให้การทำความเข้าใจในเหตุการณ์ต่าง ๆ รวมถึงกฎระเบียบที่ออกมาอย่างกะทันหันเป็นไปอย่างล่าช้าเนื่องจากผู้บริหารเป็นคนจีน และการนำเสนอข้อมูลต่าง ๆ ต้องมีความระมัดระวัง เนื่องจากเป็นข้อมูลระหว่างประเทศที่อาจส่งผลต่อความสัมพันธ์ระหว่างประเทศได้